Ramaphosa krabbel terug oor rookverbod, regulasies | Maroela Media
Ramaphosa krabbel terug oor rookverbod, regulasies
Pres. Cyril Ramaphosa het Maandag in sy weeklikse nuusbrief probeer verduidelik waarom sy onderneming dat tabakprodukte op vlak 4 van die koronavirusvlakke verkoop mag word, skielik omgekeer is.
"Só 'n besluit gaan omstrede wees, maar dit is verkeerd om te maak of daar ministers of 'n president is wat doen en sê wat hulle ook al wil oor die kwessie."
Die minister van samewerkende regering en tradisionele sake, Nkosazana Dlamini-Zuma, het verlede week skielik aangekondig die verbod op die verkoop van tabakprodukte word volgehou. Dit was 'n enorme skok nie net vir Suid-Afrika se miljoene rokers nie, maar ook omdat dit oënskynlik teenstrydig was met dít wat die president net 'n paar dae tevore gesê het.
Ramaphosa het nou teruggekrabbel en gesê sy aankondiging op 23 April – dat sigarette op vlak 4 verkoop mag word – was gegrond op die siening van die nasionale bevelraad en is opgeneem in die konsepraamwerk wat vir openbare insette bekend gestel is.
"Ná deeglike oorweging en bespreking het die bevelraad sy posisie oor tabak heroorweeg. Gevolglik is die verbod verleng in die bepalings wat die kabinet bekragtig en wat minister Dlamini-Zuma op 29 April bekend gemaak het," het Ramaphosa gesê.
Ramaphosa sê dit was 'n "gesamentlike besluit".
"Elke bepaling wat in werking gestel is, is versigtig oorweeg. Daar was konsultasie met mediese kenners, talle kiesafdelings en verskillende bedrywe. Ons word gelei deur internasionale liggame en die ervaring van ander lande."
Verskeie instellings dreig die regering met regstappe oor sommige van die bepalings wat in werking gestel is. Dit sluit regstappe in oor die verbod op die verkoop van tabakprodukte.
Ramaphosa het gesê die regering "luister na die kommer" van mense en maak aanpassings om hulle tegemoet te kom, terwyl lewens steeds gered word. Hy het gesê een van die regering se onderskeidende kenmerke is dat hy na mense luister terwyl die pandemie bestuur word.
Daar is groeiende onrus oor die voortgesette afsonderingstydperk en die toenemende gevolge daarvan. (Foto: Themba Hadebe/AP)
Dít terwyl die Verenigde Nasies (VN) se kommissie vir menseregte net verlede week sy kommer uitgespreek het oor Suid-Afrika se "giftige inperkingskultuur". Die VN het benadruk dat respek vir mense se regte "waaronder ekonomiese, maatskaplike en kulturele, burgerlike en politieke regte", en die beskerming daarvan, "noodsaaklik is vir die sukses van die openbare gesondheidsreaksie en herstel van die pandemie". Die "hoogs gemilitariseerde" operasies deur die veiligheidsmagte is ook deur die VN betreur.
Ramaphosa het gesê onder die buitengewone omstandighede wat tans heers, gaan die regering, individue en samelewing soms foute maak en dat dit reggestel sal word.
Suid-Afrika het ses weke gelede 'n nasionale ramptoestand afgekondig. Kort daarna is die meeste grensposte gesluit en die land het in 'n landwye staat van afsondering gegaan.
Ramaphosa sê dit is danksy dié maatreëls, en die meeste Suid-Afrikaners se voldoening aan die afsonderingsbepalings, dat die verspreiding van die siekte vertraag is. Die president sê die tempo waarteen die virus voortaan versprei en die getal mense wat die siekte eindelik opdoen, gaan bepaal word deur hoe Suid-Afrikaners nou optree. Hy sê dit is om dié rede dat die verslapping van die afsondering geleidelik moet plaasvind en hoekom talle regulasies steeds geld.
"Ek weet dit is moeilik en ek verstaan die kommer wat baie van ons landburgers het oor hoe die regulasies inmeng met hul regte en dit beperk. Dit is egter nodig. Die oorhoofse doel is die red van lewens."
algehele afsondering Cyril Ramaphosa In die nuus
Covid-19-samevatting: Nog 17 herstel in 'n tronk
Die regsaksie gaan niks tot gevolg hê nie. Dit is duidelik dat die ANC doen net wat hulle wil. Nie dat hulle WEET wat hulle doen nie, bygesê. Ons kan maar dreig met hofsake en allerhande prosesse: die ANC sal doen wat die ANC wil, en het nog altyd. Ek was voorheen 'n roker, maar die verbod op drank en sigarette maak sowaar geen sin nie. Ek het opregte simpatie met rokers wat nou gedwing word om op te hou,… dit is darem wraggies nie lekker of maklik nie. Ek het nikotienplakkers gebruik, met sukses, maar dit was darem my… Lees meer »
Please do me a favor cyril, keep your excuses for yourself.
Blah blah blah. Ek glo jou nie meer nie. Of enige van jou comrades nie. Julle sit op n tydbom en van die skrale infrastruktuur wat in die land oor is sal daar maar niks oorbly nie.
Ek herken hom nie as my president en leier nie ,todat hy diskriminasie teen huidig benaadeeldes skrap en n mens sy woord kan glo en vertrou.
"Gelei deur internasionale liggame". Dis sommer snert, die hele wereld dink julle is mags behep en kommunisties!